Bekroonde akteur en dramaturg sterfSam Shepard. Foto: AP Photo/Charles Sykes Sam Shepard, die Amerikaanse dramaturg en rolprentakteur wat onder meer die Pulitzerprys vir drama en ŉ Oscar-benoeming gekry het, is in die ouderdom van 73 dood. Chris Boneau, ŉ familiewoordvoerder, het Maandag bevestig Shepard is Donderdag in sy huis in Kentucky in die VSA dood weens komplikasies wat verband hou met Lou Gehrig-siekte. Shepard het bekendheid verwerf vir sy toneelstukke wat die donkerder aspekte van die gesinslewe en manlikheid in die Amerikaanse Weste vasgevang het. Hy het 44 toneelstukke en talle boeke, memoires en kortverhale geskryf. Sy 1979-toneelstuk Buried Child het hom die Pulitzerprys vir drama besorg. Sam Shepard. Foto: Saeed Ayani/Netflix via AP Hy het ook as akteur roem verwerf en het in tientalle rolprente verskyn, onder meer in The Right Stuff (1983) waarvoor hy vir ŉ Oscar benoem is. Hy was ook te sien in Days of Heaven (1978), Baby Boom (1987), The Notebook (2004), Black Hawk Down (2002) en die Netflix-reeks, Bloodline. Talle van die voorste akteurs en rolprentvervaardigers het sedert Maandag op sosiale media aan Shepard hulde gebring.